**SAVJET RTCG  
Ombudsman RTCG  
Podgorica 22.04.2025. godine**

**PREDMET:** Zapisnik i mišljenje Ombudsmana na prigovor od 5. Februara 2025. godine koji je uputio NVO Media centar   
Povod za dostavljanje prigovora je objava Portala RTCG od dana 30. januara 2025. Godine. LINK: https://rtcg.me/vijesti/drustvo/661191/ipsos-pes---demokrate-25-odsto-dps-23-odsto-zbcg-20-odsto.html

Sadržaj prigovora:

Na portalu RTCG 30. januara 2025. godine, objavljen je tekst (https://rtcg.me/vijesti/drustvo/661191/ipsos-pes---demokrate-25-odsto-dps-23-odsto-zbcg-20-odsto. html) , koji je bio posvećen predstavljanju podataka iz istraživanja javnog mnjenja o povjerenju građana u političke partije. U objavi je prenijet dio podataka koji odgovara partijama na vlasti a nisu npr. prenijeti podaci o pojedinačnoj snazi partija opredijelnih na osnovu manje, realnije, izlaznosti. Da su objavljeni ti podaci vidjelo bi se npr. da DPS pojedinačno ima navjveću podršku, da je druga po podršic partija PES, a da Demokratska CG ima podršku od 6%. U tekstu su objavljene samo one informacije koje odgovaraju svim partijama na vlasti. Neobjavljivanjem punih informacija RTCG je prekršila profesionalni standard koji je propisan Pravilnikom o profesionalnim principima i standardima RTCG a koji se odnosi na KREDIBILITET u izvještavanju: "Infomativni programi moraju tačno da prenose događaje, podatke i izjave, omogućavajući gledaocima da sami formiraju stavove. Novinari i urednici su odgovorni ne samo za ono što objave već i za ono što prećute a od intersa je za javnost." Neobjavljivanjem informacija u vezi sa pojednačnim rejtingom pratija na manjoj, realnijoj, izlaznosti, nesumnjivo je došlo do kršenja profesionalnih standarda. Takođe, prekršen je i profesionalni standard koi se odnosi na PRAVEDNOST: “ne smatra se da su bilo koja vijest ili programski sadržaj pravedni ako ne uključuju sve relevane činjenice”. Sporni tekst na portalu nije očigledno uključio relevantne činjenice kao što su podaci o pojedinačnoj snazi parlamentarnih partija. Prenijeti podaci iz istraživanja mogu da navedu građane na pogrešan zaključak da je snaga Demokratske CG veća nego što jeste u ovom trenutku i da u kolaiciji sa PES-om imaju veći udio od realnog. RTCG na žalost nastavlja sa praksom da skriva od javnosti informacije koje nisu po volji menadžmentu i politčkim partijama koje kontrolišu rad javng medijskog servisa.

**Odgovor urednika Portala RTCG**

Informaicija koja je predmet prigovora u potpunosti je prezeta od TVCG. U pitanju je sadržaj televizije koji se odnosi na redovna istraživanja Javnog mnjenja, a u okviru emisije ‘’Argumenti’’. Važno je spomenuti da je TVCG izvor informacije, a ne portal. Osim toga, apsolutno ne stoji tvrdnja da su objavljenje informacije koje odgovaraju svim partijama na vlasti jer je iz onoga što je objavljeno jasno da je glavna opoziciona stranka DPS u samom vrhu kada je u pitanju rejting. Zato ne stoje tvrdnje o kršenju načela kredibiliteta i pravednosti. O samom načinu istraživanja i prezentacije adresa je svakako TVCG koja je svakako te informacije i objavila.

**Mišljenje ombudsmana**

Ombudsman smatra da je u konkretnom slučaju došlo do propusta u prenošenju informacija na Portalu RTCG. Nigdje u spornom tekstu nije naznačeno da je sadržaj preuzet iz emisije „Argumenti“ na Prvom programu TVCG, što obavezuje novinare Portala da preuzeti materijal dodatno istraže kako bi javnosti pružili potpunu informaciju, uključujući i pojedinačne rejtinge političkih partija po različitim modelima izlaznosti.

Međutim, Ombudsman takođe prihvata argument uredništva da objavljeni podaci ne idu isključivo u korist vlasti, jer se iz istih može zaključiti da opozicioni DPS ima visok rejting, kao i da većina građana izražava nezadovoljstvo pravcem kretanja države i radom Vlade. To ukazuje da objavljeni sadržaj nije pristrasan.

**Zaključak**

Ombudsman djelimično prihvata prigovor Media Centra.

Smatra da je propust Portala RTCG što nije jasno naznačio izvor informacije (emisija TVCG), a kako nije, imao je obavezu da objavi sve relevantne podatke iz dostupnog istraživanja. S druge strane, smatra neosnovanim tvrdnje Media centra o namjernoj pristrasnosti sadržaja, budući da u objavi postoje segmenti koji ukazuju na nezadovoljstvo građana aktuelnom vlašću, uključujući i visoku podršku opozicionom DPS-u.

**Preporuke Savjetu RTCG**

Ombudsman skreće pažnju Savjetu RTCG na kontinuirano nepoštovanje člana 10 Pravilnika o radu Ombudsmana od strane uredništva Portala RTCG. Uredništvo, uprkos formalno urednim prigovorima, ne odgovara u propisanom roku od pet dana.  
Posebno se ne prihvata opravdanje glavnog urednika da zbog obima posla nije u mogućnosti odgovoriti u roku. Iako je jasno da Portal ima visok intenzitet rada i obim informacija, to ne može biti izgovor za nepoštovanje samoregulacije. Ombudsman preporučuje Savjetu da preduzme konkretne mjere kako bi osigurao da uredništvo Portala RTCG poštuje odredbe Pravilnika i time jača povjerenje u sistem unutrašnje kontrole Javnog servisa.

Ombudsman Javnog servisa RTCG

Ivan Ivanović